Марко Ганчев
Шаро и къртицата

chitanka.info

Раз, два, три. Раз, два, три.

Какво ли Шаро там откри,

та сума време вече драска

и сума пръст назад изтласка?

Копае Шаро и наднича

над дупката къртича —

напира той да сграбчи

къртицата като кебапче.

Не може, вика, се избави —

че мойте мускули са здрави,

че мойте нокти са грамадни,

сегичка ще ми падне.

Раз, два, раз, два,

драс веднъж, драс два:

на шир и длъж околовръст

хвърчи край Шаро пръст.

Раз, два, три, раз, два, три.

Ах, Шаро май се умори,

а недостигната къртицата,

подсмива се хитрицата.

Да, Шаровите мускули са здрави,

но той едно забрави:

че има и голямо тяло.

А как голямо тяло

в къртича дупка би се свряло?

За него трябва цял тунел.

А с нокти кой се би заел

да изкопае цял тунел?

Раз, два, три. Раз, два, три.

Не става, Шаро, спри.

Напразно ровиш там.

Не спираш? То се е видяло,

че имаш ти голямо тяло,

но не и ум голям…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.